CONSILIUL LOCAL AL MUNICIPIULUI TIMIŞOARA                                        Aprobat,                                       
Direcţia  de Asistenţă Socială Comunitară                                                                   PRIMAR 

Nr.  427/10.02.2011                                                                             Dr.Ing.  Gheorghe Ciuhandu
R E F E R A T

privind  încheierea actului adiţional de prelungire  a Convenţiei - anexa la Hotărârea Consiliului Local al Municipiului Timişoara nr. 29/29.01.2008, încheiată între   Consiliul Local al Municipiului Timişoara şi Fundaţia Timişoara '89

Fundaţia Timişoara '89, cu sediul în Municipiul Timişoara, Spl. Nicolae Titulescu nr.2 este organizaţie neguvernamentală, fără scop patrimonial, care furnizează servicii sociale destinate persoanelor aflate în situaţie de criză, în special persoanelor fără adăpost.
În anul 2008, Fundaţia Timişoara '89 a solicitat şi obţinut din partea Consiliului Local al Municipiului Timişoara, pentru o perioadă de un an, susţinere financiară pentru desfăşurarea activităţilor sociale în comunitatea locală,  conform  Hotărârii Consiliului Local al Municipiului Timişoara nr. 29/29.01.2008, privind aprobarea convenţiei între Consiliul Local al Municipiului Timişoara şi Fundaţia Timişoara '89 pentru susţinerea de servicii sociale. Obiectul convenţiei a constat în susţinerea financiară a Centrului de Informare şi Consiliere din cadrul Serviciului de Urgenţe Sociale prin:

·  plata salariilor şi a contribuţiilor aferente unui număr de 5 angajaţi, conform sistemului de stabilire a salariilor de bază în sectorul bugetar după cum urmează : 2 posturi psiholog, un post de administrator, un post de bucătăreasă – cu normă întreagă şi un post de contabil – cu jumătate de normă;

·  suportarea costurilor consumabilelor, care se referă la costurile legate de hârtie şi de  cartuşe pentru imprimantă şi copiator. 

În anii 2009 şi 2010,  Fundaţia Timişoara '89 a revenit cu solicitări de prelungire a Convenţiei amintite mai sus. În acest sens au fost emise Hotărârile Consiliului Local al Municipiului Timişoara nr. 16/27.01.2009 şi nr. 22/26.01.2010, privind aprobarea încheierii actului adiţional de prelungire cu câte un an a Convenţiei – anexă la Hotărârea Consiliului Local al Municipiului Timişoara nr. 29/29.01.2008, încheiată între Consiliul Local al Municipiului Timişoara şi Fundaţia Timişoara '89. Menţionăm că s-a menţinut obiectul convenţiei. 
Reprezentanţii Direcţiei de Asistenţă Socială Comunitară au realizat trimestrial activitatea de monitorizare şi evaluare a serviciului susţinut financiar, începând cu anul 2008, ca urmare a obligaţiilor părţilor stabilite în convenţie. Rezultatele analizei activităţilor desfăşurate au demonstrat faptul că acest serviciu:  funcţionează cu respectarea standardelor generale de calitate în domeniul furnizării de servicii sociale; oferă servicii adaptate nevoilor comunităţii; este vizibil în comunitatea locală, fapt demonstrat prin numărul mare de beneficiari; dispune de personal specializat capabil de a gestiona problemele asistaţilor; iniţiază parteneriate cu alţi actori sociali locali; asigură accesul egal la serviciile sociale pentru toate categoriile de beneficiari.
Prin adresa nr. SC2011-001822 din data de 28.01.2011, înregistrată la Primăria Municipiului Timişoara, Fundaţia Timişoara '89 solicită Consiliului Local al Municipiului Timişoara, aprobarea prelungirii susţinerii financiare a activităţii Serviciului de Urgenţe Sociale pentru anul 2011, prin:
- Plata salariilor şi contribuţiilor aferente unui număr de cinci angajaţi, cu normă întreagă, conform sistemului de stabilire a salariilor de bază în sectorul bugetar după cum urmează: 1 post psiholog, 1 post asistent social, 1 post administrator, 1 post bucătar, 1 post contabil;
- Suportarea costurilor unei părţi din consumabile
În prezent, Fundaţia Timişoara '89 nu are posibilitatea de a susţine financiar în totalitate activitatea Serviciului de Urgenţe Sociale. Menţionăm că, din fonduri externe şi prin eforturile pe care la face Fundaţia pentru autofinanţare (sponsori locali, valorificarea cărţilor publicate de către preşedintele fondator, donaţii din străinătate) se reuşeşte acoperirea cheltuielilor legate de întreţinerea imobilului, întreţinerea şi alimentarea mijloacelor de transport proprii, băi sociale, igienizare şi aprovizionarea zilnică cu alimente pentru aproximativ 40-60 de persoane, etc.

Precizăm că, serviciile furnizate de Fundaţia Timişoara '89 se adresează în principal persoanelor fără adăpost, un tip de serviciu social ce se impune a fi acordat într-un oraş mare, precum Timişoara. Aceasta datorita faptului că există multe persoane aflate în nevoie socială, potenţial beneficiare, fapt confirmat şi prin monitorizarea şi evaluarea serviciului, efectuată de către Direcţia de Asistenţă Socială Comunitară Timişoara. 

O altă activitate importantă şi cu caracter de unicitate, în municipiul Timişoara o reprezintă Secţia de Convalescenţă, deschisă în cursul anului 2010, în cadrul Adăpostului de Tranzit. Aceasta dispune de un număr de 24 de locuri de cazare destinate unor cazuri sociale deosebit de grave, care au suferit accidente, operaţii sau traumatisme majore şi care părăsesc spitalul, dar nu au o locuinţă. Dacă nu ar beneficia de ajutorul Fundaţiei Timişoara 89, aceste persoane ar rămâne pe stradă, cu viaţa pusă în pericol. 
Luând în considerare cele menţionate, în temeiul art.33, lit.(d) şi art.40 din Legea nr. 47/2006 privind sistemul naţional de asistenţă socială, şi în conformitate cu prevederile art.36 alin.2, lit.”d” şi  lit.”e”, alin. 6 lit.” a” pct.2 şi alin 7, lit. „a” din Legea  nr. 215/2001 privind administraţia publică locală, republicată,  
propunem:
1.Încheierea actului adiţional de prelungire cu un an  a Convenţiei - anexa la Hotărârea Consiliului Local al Municipiului Timişoara nr. 29/29.01.2008, încheiată între Consiliul Local al Municipiului Timişoara şi Fundaţia Timişoara '89, pentru susţinerea unor servicii sociale la nivelul Municipiului Timişoara.

